Komisjoni otsus,

5. november 2003,

millega luuakse Euroopa kindlustus- ja ametipensionikomitee

(EMPs kohaldatav tekst)

(2004/9/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades järgmist:

(1) 2001. aasta juunis võttis komisjon vastu otsused 2001/527/EÜ [1] ja 2001/528/EÜ, [2] millega luuakse vastavalt Euroopa väärtpaberituru reguleerijate komitee ja Euroopa väärtpaberikomitee.

(2) Oma 5. veebruari ja 21. novembri 2002. aasta resolutsioonides kiitis Euroopa Parlament heaks neljatasandilise lähenemisviisi, mida toetati Euroopa väärtpaberiturgude reguleerimist uurinud tarkade komitee lõpparuandes, ning kutsus üles laiendama selle lähenemisviisi mõningaid aspekte pangandussektorile ja kindlustussektorile, tingimusel et nõukogu võtab reformimiskohustuse, et tagada nõuetekohane institutsionaalne tasakaal.

(3) 3. detsembril 2002 kutsus nõukogu komisjoni rakendama nimetatud korda panganduse, kindlustuse ja ametipensionide vallas ning nende valdkondade osas võimalikult kiiresti uusi nõuandvaid komiteesid looma.

(4) Nõukogu 19. detsembri 1991. aasta direktiiviga 91/675/EMÜ kindlustuskomitee loomise kohta [3] loodi komitee, mis nõustab komisjoni kindlustuse valdkonna õigusaktide väljatöötamisel.

(5) Komisjon on teinud ettepaneku direktiivi kohta, millega muu hulgas kohandatakse direktiivi 91/675/EMÜ, nõukogu 24. juuli 1973. aasta esimest direktiivi 73/239/EMÜ otsekindlustustegevuse, välja arvatud elukindlustustegevuse alustamise ja jätkamisega seotud õigus- ja haldusnormide kooskõlastamise kohta, [4] nagu seda on muudetud Euroopa Parlamendi ja nõukogu 5. novembri 2002. aasta direktiiviga 2002/83/EÜ elukindlustuse kohta [5] ja Euroopa Parlamendi ja nõukogu 16. detsembri 2002. aasta direktiiviga 2002/87/EÜ, milles käsitletakse finantskonglomeraati kuuluvate krediidiasutuste, kindlustusseltside ja investeerimisühingute täiendavat järelevalvet ning millega muudetakse nõukogu direktiive 73/239/EMÜ, 79/267/EMÜ, 92/49/EMÜ, 92/96/EMÜ, 93/6/EMÜ ja 93/22/EMÜ ja Euroopa Parlamendi ja nõukogu direktiive 98/78/EÜ ja 2000/12/EÜ, [6] et jätta välja kindlustuskomitee nõuandefunktsioonid.

(6) Selline muudatus nõuab vastavalt ning samaaegselt uue nõuanderühma loomist, mis nõustaks komisjoni ühenduse õigusaktide väljatöötamisel kindlustuse ja ametipensionide valdkondades, edaspidi "Euroopa kindlustus- ja ametipensionikomitee".

(7) Selle tagamiseks peaks käesolev direktiiv jõustuma samal ajal, kui mis tahes direktiiv, millega tunnistatakse kehtetuks kindlustuskomitee funktsioonid, mis on üksnes nõuandva iseloomuga.

(8) Euroopa kindlustus- ja ametipensionikomitee peaks olema pädev läbi vaatama mis tahes küsimusi, mis on seotud ühenduse kindlustuse ja ametipensionide alaste õigusaktide kohaldamisega, ning peaks eelkõige nõustama komisjoni seoses nende valdkondade uute õigusaktidega seotud uute ettepanekutega, mida komisjon kavatseb Euroopa Parlamendile ja nõukogule esitada; ametpensionide valdkonnas ei tohiks Euroopa kindlustus- ja ametipensionikomitee siiski käsitleda töö- ja sotsiaalõiguse küsimusi, näiteks töö- ja puhkeaja korraldust ning eriti kollektiivlepingute kohustusliku liikmelisuse (ühinemise) või tagajärgedega seotud küsimusi,

ON VASTU VÕTNUD JÄRGMISE OTSUSE:

Artikkel 1

Käesolevaga luuakse ühenduse kindlustuse ja ametipensionidega tegelev nõuanderühm, Euroopa kindlustus- ja ametipensionikomitee (edaspidi "komitee").

Artikkel 2

1. Komisjoni taotlusel nõustab komitee komisjoni kindlustus-, edasikindlustus- ja ametipensionipoliitikaga seotud küsimustes ning komisjoni ettepanekute osas, mis nende valdkondadega seonduvad. Komitee vaatab läbi kõik kindlustus-, edasikindlustus- ja ametipensionisektoriga seotud küsimused, eelkõige kindlustuse, edasikindlustuse ja ametipensionidega seotud direktiivid.

2. Komitee ei tegele üksikute kindlustus- või edasikindlustusseltside ega ametipensioniasutuste konkreetsete probleemidega.

3. Komitee ei käsitle töö- ja sotsiaalõiguse küsimusi, näiteks töö- ja puhkeaja korraldust ning eriti kollektiivlepingute kohustusliku liikmelisuse (ühinemise) või tagajärgedega seotud küsimusi.

Artikkel 3

1. Komitee koosneb liikmesriikide kõrgetasemelistest esindajatest. Komitee eesistujaks on komisjoni esindaja.

2. Komisjoni otsusega 2004/6/EÜ [7] loodud Euroopa kindlustus- ja ametipensioniinspektorite komitee eesistuja osaleb komitee koosolekutel vaatlejana.

3. Komisjon võib kutsuda eksperte ja vaatlejaid koosolekutel osalema.

4. Komisjon tagab komiteele sekretariaaditeenused.

5. Komitee võtab vastu oma töökorra.

Artikkel 4

Komitee võtab vastu oma töökorra. Komitee käib koos regulaarsete ajavahemike tagant ja siis, kui olukord seda nõuab. Kui komisjon leiab, et olukord seda nõuab, võib ta kokku kutsuda erakorralise koosoleku.

Artikkel 5

Käesolev otsus jõustub samal päeval, mil jõustub mis tahes direktiiv, millega muudetakse kindlustuskomitee üksnes nõuandva iseloomuga ülesandeid.

Brüssel, 5. november 2003

Komisjoni nimel

komisjoni liige

Frederik Bolkestein

[1] EÜT L 191, 13.7.2001, lk 43.

[2] EÜT L 191, 13.7.2001, lk 45.

[3] EÜT L 374, 31.12.1991, lk 32.

[4] EÜT L 228, 16.8.1973, lk 3.

[5] EÜT L 345, 19.12.2002, lk 1.

[6] ELT L 35, 11.2.2003, lk 1.

[7] ELT L 3, 7.1.2004, lk 30.

--------------------------------------------------